50 जीबी फ्री इंटरनेट डाटा का व्हाट्सऐप मैसेज़ झूठा है
इस कठिन समय में भी बहुत लोग आपके साथ धोखा करने से बाज़ नहीं आ रहे हैं। जिस समय हमारे देश समेत पूरा विश्व कोरोना महामारी से लड़ाई लड़ रहा है, उस समय में भी फर्जी मैसेज और ख़बरें वायरल कर आपको गुमराह करने और ठगने की कोशिश की जा रही है। इसलिए हर सूचना, हर ख़बर को लेकर बहुत सतर्क रहने की ज़रूरत है।
आपको भी ये मैसेज ज़रूर मिला होगा। जिसमें दावा किया जा रहा है कि “स्वास्थ्य और परिवार मंत्रालय के तरफ से एक-दूसरे से जुड़े रहने के लिये दिया जा रहा है मुफ्त इंटरनेट डाटा।”
संदेश में स्वास्थ्य एवं परिवार कल्याण विभाग का हवाला दिया जा रहा है। इसे प्रामाणिक बनाने के लिये नेशनल हेल्थ मिशन का लोगो लगाया गया है। लेकिन स्वास्थ्य एवं परिवार कल्याण विभाग की वेबसाइट पर ऐसी कोई अधिसूचना नहीं है। न ही प्रेस इंफोर्मेशन ब्यूरो की वेबसाइट पर इस तरह की ब्रीफिंग है। ये सूचना फेक है।
जब आप लिंक पर क्लिक करते हैं तो स्वास्थ्य एवं परिवार मंत्रालय की वेबसाइट नहीं खुलती बल्कि एक आनलाइन स्कैम का पेज खुलता है। जिस पर प्रधानमंत्री की फोटो लगी है। जब आप 30 दिन 60 दिन में से किसी भी आइकन पर क्लिक करते हैं तो आपसे पूछा जाता है कि आप कितने जीबी इंटरनेट सेवा लेना चाहेंगे।
आगे क्लिक करने पर पेज खुलता है, आपसे पूछा जाता है 3G या 4G? आगे क्लिक करने पर आपके सामने मैसेज आता है कि इसे एक्टिव करने के लिये 12 व्यक्तियों या ग्रुप में भेजो।
मतलब साफ है कि सूचना फर्जी है।
इस लिंक पर क्लिक करने से क्या नुकसान हो सकते हैं?
इस तरह के लिंक पर क्लिक करने से आपके मोबाइल में अनचाहे और नुकसानदायक एप्स/साफ्टवेयर इंस्टाल हो सकते हैं। आपकी निजी जानकारियां भी चोरी हो सकती हैं। आमतौर पर इस तरह के स्कैम को “क्लिक फ्रोड स्कैम” कहा जाता है। जिसका मकसद ज्यादा से ज्यादा क्लिक हासिल करना होता है। आपको झांसा दिया जाता है कि फ्री इंटरनेट प्लान एक्टिव करने के लिए इसे 30 या 50 लोगों को या ग्रुप में भेजो। ज्यादा क्लिक हासिल करके ही इस तरह के स्कैमर विज्ञापनदाताओं से कमाई करते हैं।
लेकिन ख़तरा बस यहां तक नहीं है ये “फिशिंग आपरेशन” भी हो सकता है और आपके खाते से पैसे भी निकाले जा सकते हैं।
बचाव के लिये क्या करें?
ऐसे किसी भी लिंक पर क्लिक न करें।
कई बार आपको ऐसे लिंक भी आते हैं जिनका यूआरएल कंपनी के नाम से ही होता है और आपको सच्चे लग सकते हैं। उदाहरण के तौर पर इस लिंक पर क्लिक करें और आल्ट न्यूज़ की ये पोस्ट देखें। इस लिंक पर क्लिक करें और देखें जिसमें व्हाट्सऐप के जरिये स्कैम किया गया और जिसके लिये व्हाट्सऐप को उपभोक्ताओं के लिये सूचना जारी करनी पड़ी थी।
(लेखक राज कुमार स्वतंत्र पत्रकार एवं ट्रेनर हैं। सरकारी योजनाओं से संबंधित दावों और वायरल संदेशों की पड़ताल भी करते रहते हैं।)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hne_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva